謝曾子長分餉臨江軍黄雀
作者：晁公遡
朝代：宋

paragraphs: 遠游旅食荒山裏，竹鼠山鷄污刀几。
鳴鞭走送來扣門，眼明忽見銜環子。
江南今秋禾黍熟，場間啄穗驚不起。
正緣一飽墮網羅，包裹頭顱行萬里。
登盤始欣不負腹，下箸未及先染指。
畧須沃酒助甘腴，更覺披綿愈豐美。
使我轉憶江湖鄉，水珍海錯那可忘。
十年不見尚能說，楚人未數鯉與魴。
蛤蜊含漿自有味，蟹螯斫雪仍無腸。
紅螺爲醤勝食肉，白𧍧作炙如截肪。
江瑶石首最貴者，千金一枚誰得嘗。
但願浮家老吳越，此生不願尚書郎。